L 166/170
9.
HU
Az Európai Unió Hivatalos Lapja
2023.6.30.
A KEREKES TERMÉKEKHEZ TÁRSULÓ VESZÉLYEK
A gyermekeknek szánt, szállítási vagy más célból kerekekkel vagy görgőkkel felszerelt termékek tervezése és gyártása során biztosítani kell, hogy a kerekekhez vagy görgőkhöz, valamint a szándékolatlan mozgáshoz társuló veszélyek a lehető legkisebb mértékűek legyenek.
A kerekekhez vagy görgőkhöz, valamint a szándékolatlan mozgáshoz társuló veszélyek megakadályozására vonatkozó követelményeknek az adott esetnek megfelelően legalább a következőkre kell kiterjedniük (nem kimerítő felsorolás): a) minden kerekes terméket el kell látni olyan megfelelő rögzítőszerkezettel, amely szükség esetén garantálja a termék stabilitását; b) a rögzítőszerkezetnek biztonságosnak kell lennie használat közben; c) a gyermekeknek szánt kerekes termékeknek rendelkezniük kell olyan parkolófunkcióval, amely a felülettől függetlenül lehetővé teszi, hogy a termék stabilan mozdulatlan helyzetben maradjon.
10.
A BEAKADÁS VESZÉLYE
A gyermekeknek szánt termékek tervezése és gyártása során biztosítani kell, hogy a beakadás veszélye a lehető legkisebb mértékű legyen.
A követelményeknek az adott esetnek megfelelően legalább a következő veszélyekre kell kiterjedniük (nem kimerítő felsorolás): a) kiszögellések miatti veszélyek; b) textiltermékek, például ruházati kellékek meglazulása (csatok, gombok, díszítések, pántok és hasonlók környezetében képződő lyukak, hézagok, nyílások, kinyúló elemek); c) zsinórok, szalagok, fűzők, kötelek vagy hurkok miatti fojtásveszély; d) a monofil cérnákhoz társuló veszélyek; e) a fogantyúkhoz, kilincsekhez, markolatokhoz társuló veszélyek.
A szabványoknak a zsinórokkal, szalagokkal, fűzőkkel, kötelekkel, hurkokkal és más, a beakadás veszélye szempontjából veszélyes elemekkel összefüggésben egyértelműen meg kell jelölniük a biztonságos méreteket és a kapcsolódó vizsgálati követelményeket.
Ezeknek a méreteknek a legújabb antropometriai adatokat kell tükrözniük, és kifejezetten a gyermekek biztonságára vonatkozó ismeretekre kell támaszkodniuk.
A termékek tárolására szolgáló tasakoknak szintén biztonságosaknak kell lenniük.
11.
LÉGCSŐ-ELZÁRÓDÁSOS FULLADÁSVESZÉLY
A gyermekeknek szánt termékek tervezése és gyártása során biztosítani kell a légcső-elzáródásos fulladásveszély kizárását.
A légcső-elzáródásos fulladásveszély megakadályozására vonatkozó követelményeknek az adott esetnek megfelelően legalább a következőkre kell kiterjedniük (nem kimerítő felsorolás): a) egyetlen, a gyermek által saját erőből eltávolítható alkatrész sem lehet elegendően kicsiny ahhoz, hogy légcsőelzáródásos fulladásveszélyt képezzen; b) egyetlen olyan alkatrész sem törhet, szakadhat vagy válhat le használat közben (például leejtéskor), amely elegendően kicsiny ahhoz, hogy légcső-elzáródásos fulladásveszélyt képezzen; c) a szerszám nélkül eltávolítható alkotóelemek nem képezhetnek légcső-elzáródásos fulladásveszélyt; d) a légcső-elzáródásos fulladásveszély miatt a még önállóan felülni nem képes korú gyermekek esetében nem használhatók olyan alkotóelemek, amelyek elegendően hosszúak ahhoz, hogy kiváltsák a garatreflexet, ha a gyermek a szájába veszi őket; e) a légcső-elzáródásos fulladásveszélyt okozó töltőanyagok a gyermek által kifejthető erő hatására nem válhatnak hozzáférhetővé; f) a termékek nem okozhatnak belélegzés miatti veszélyt alkotóelemeik mérete folytán vagy azzal, hogy alkotóelemeik a gyermek által kifejthető erő hatására elegendően kicsinnyé vagy hozzáférhetővé válnak; g) figyelembe kell venni a termék globális méretét és alakját, és szükség esetén műszaki/mechanikai megoldásokat kell alkalmazni (például légbevezető lyukakat elhelyezni azokban a termékekben, amelyek előre látható rendeltetésszerű használat közben légcső-elzáródásos fulladásveszélyt idézhetnek elő).
A szabványoknak egyértelműen meg kell jelölniük a légcső-elzáródásos fulladásveszély szempontjából biztonságos méreteket és a kapcsolódó vizsgálati követelményeket.
Ezeknek a méreteknek a legújabb antropometriai adatokat kell tükrözniük, és kifejezetten a gyermekek biztonságára vonatkozó ismeretekre kell támaszkodniuk.